OB gaan appelleer teen jongste terugslag in hofAdv. Busisiwe Mkhwebane, die Openbare Beskermer. (Foto: Jacques Naude/ANA) Die Openbare Beskermer (OB) veg voort. Adv. Busisiwe Mkhwebane het aangedui sy gaan appelleer teen ŉ hooggeregshofbevel waarin sy beveel word om persoonlik 7,5% van die regskoste van die DA én die Raad vir die Bevordering van die Suid-Afrikaanse Grondwet (Casac) te betaal. Die hooggeregshof in Pretoria het ook beveel dat die OB se kantoor 85% van die DA en Casac se regskoste moet betaal. Die beslissing spruit uit die DA en Casac se suksesvolle aansoek in die hof om die OB se verslag oor die omstrede Estina-suiwelplaas ter syde te laat stel. Oupa Segalwe, OB-woordvoerder, het gesê Mkhwebane gaan Donderdag se uitspraak betwis, asook die tersydestelling van die verslag oor die suiwelplaas. “Sy het aangedui dat sy wesenlik verskil met die uitspraak en daarteen, asook teen die jongste verwikkelinge, gaan appelleer. Die DA en Casac het in Oktober verlede jaar aangevoer Mkhwebane het nie ŉ behoorlike ondersoek na die omstrede suiwelprojek gedoen nie en ook nie die senior politici wat daarby betrek is, noukeurig ondersoek nie. Die hof het in Mei vanjaar in die twee partye se guns beslis. Die DA glo die OB se verslag was afgewater. Segalwe betwis dié bewerings dat Mkhwebane ŉ voorlopige verslag van haar voorganger, Thuli Madonsela, afgewater het om ANC-politici in die Vrystaat te beskerm. “Die ondersoek na Estina is in 2015 afgehandel, ŉ jaar voordat adv. Mkhwebane die pos aanvaar het. In daardie stadium was daar selfs ŉ voorlopige verslag. “As jy kyk na die voorlopige verslag, wat die OB sedertdien op die kantoor se amptelike webwerf vrygestel het, kan jy sien daar was geen bevindings in die voorlopige verslag nie. Dit is voorberei ŉ jaar voordat sy die amp opgeneem het en geen bevindings is teen enige politikus gemaak nie,” het Segalwe gesê. Minstens R200 miljoen staatsgeld, wat bestem was vir opkomende swart boere in Vrede, is na bewering na Estina gekanaliseer. Die maatskappy word met die Guptas verbind. Van die geld is glo selfs gebruik vir ŉ weelderige Gupta-troue wat in 2013 by die luukse Sun City-oord gehou is.